**AGRÁRINFORMATIKAI KLASZTER**

**Szervezeti és Működési Szabályzat (továbbiakban: SZMSZ)**

**1.sz. módosítás**

**Alapfogalmak:**

* Szervezeti és Működési Szabályzat (a továbbiakban: SZMSZ)
* Agrárinformatikai Klaszter vagy AgroIT Klaszter (a továbbiakban: „Klaszter”)

A klaszter alapítói (tagjai) az eredeti klaszter Alapító Okiratot, a Szervezeti és Működési Szabályzatot, valamint az Etikai Kódexet 2014. október 3. napján fogadták el és írták alá.

**Tagok megállapítják, hogy jelen, egységes szerkezetbe foglalt, módosított SZMSZ 2017. május hó 23. napjától hatályos, illetve ezennel a 2014. október 3-án elfogadott SZMSZ hatályát veszti. Jelen SZMSZ-t minden tag magára kötelező érvénnyel elfogad.**

Jelen dokumentum célja, hogy a Klaszter szervezetével, működésével és gazdálkodásával kapcsolatos különös szabályokat rögzítse.

Alapító tagok a Klaszter Szervezeti és Működési Szabályzatát az alábbiakban határozzák meg, melynek előírásai a klaszter tagjaira kötelező érvényűek.

Tagok az Alapító Okirat, a Szervezeti és Működési Szabályzat, illetve az Etikai Kódex módosításait mai napon egyhangúan elfogadják.

**I. A KLASZTER SZERVEZETI RENDJE**

**1. Klaszter Elnökség**

A klaszter legfőbb döntéshozó szerve a Klaszter Elnökség, amely 5 tagból áll (elnökségi tagok).

Az elnökségi tagok a klaszter tagok képviselői által megválasztott

* **Elnökből;**
* **Szakmai Elnök-helyettesből;**
* **Kutatás-fejlesztésért felelős Elnök-helyettesből;**
* **Vállalati kapcsolatokért felelős Elnök-helyettesből és**
* a **Klaszter-menedzserből** áll össze.

A Klaszter tagjai az Elnökség tagjait maguk között választják meg.. Elnökségi tagnak a klaszter tagok képviselői jelölhetnek arra alkalmas személyeket.

A klaszter elnökségi ülésén valamennyi klaszter tag részt vehet tanácskozási joggal.

Az Elnök és a választott elnökségi tagok megbízatása legalább 1 (egy), legfeljebb 3 (három) évre szól, azonban korlátozás nélkül többször újraválaszthatók. A megbízás időtartamát a közgyűlés határozza meg az Elnökségről szóló szavazás alkalmával.

A Klaszter Elnökség választható tagjai (Elnök, Elnök-helyettesek) abszolút többséggel választhatóak, azaz az alapítók-, valamint a későbbiekben csatlakozott tagok több, mint felének (50 % + 1) „igen” szavazatával. A szavazás a Klaszter Közgyűlésen történik személyesen –zárt szavazás útján. A választást a klaszter-menedzser szervezi, és ő gondoskodik a szavazás eredményének jegyzőkönyvbe foglalásáról is.

A Klaszter Elnökség választott tagjainak megbízatása megszűnik:

* a megbízatási idejének lejártával, amennyiben nem választják újra,
* a klaszter tag (amelyiket képviseli a klaszteren belül) jogutód nélküli megszűnésével, illetve magánszemély esetén annak halálával,
* önkéntes lemondásával, a Klaszter Közgyűléshez intézett írásos lemondó nyilatkozat átvételét követő hónap utolsó napján,
* a Közgyűlés általi visszahívással, a Klaszter Elnökséghez intézett nyilatkozat átvételét követő hónap utolsó napján.

Az állandó (klaszter-menedzser) és választott Klaszter Elnökségi tagok jogai azonosak.

A Klaszter Elnökségének tagjai e tisztségük ellátásáért díjazásban nem részesülnek, kivéve a klaszter-menedzsert.

A Klaszter Elnökség ülésén tanácskozási joggal jelen lehet a Klaszter valamennyi tagja.

Jogi személy tagok képviselete a mindenkori szervezeti képviseletükre vonatkozó hatályos szabályozás szerint, az erre jogosult személy, illetve e személy által teljes bizonyító erejű magánokiratban meghatározott más személy útján történik. Magánszemély tagok jogosultak személyesen vagy meghatalmazottjuk útján eljárni.

**A Klaszter Elnökség székhelye**

Magyarország, 1092 Budapest, Kinizsi utca 21-25.

**A Klaszter Elnökség hatásköre**

a) saját ügyrendjének elfogadása és módosítása;

b) a tagdíj mértékének meghatározása, módosítása;

c) a regisztrációs díj mértékének meghatározása, módosítása;

d) a Klaszter éves munkatervének, üzleti, marketing és beruházási tervének, valamint költségvetésének megállapítása;

e) a Klaszter éves beszámolójának elkészítéséhez szükséges részletes anyagok összeállítása, ideértve a Klaszterre jutó adózott eredmény felhasználásra vonatkozó döntést;

f) a Klaszter stratégiai és taktikai irányvonalának kidolgozása, végrehajtásának irányítása és a meghatározott eredményességi mutatók alapján történő leellenőrzése;

g) a klaszter-menedzser által az éves munkaterv és üzleti terv, valamint a költségvetés végrehajtásáról előterjesztett beszámoló elfogadása;

h) szakmai utazásokkal, konferenciákkal, kiállításokkal, előadásokkal, stb. kapcsolatos szakmai előterjesztések megvitatása és jóváhagyása, valamint a végrehajtásuk ellenőrzése;

i) a Klaszter képviseletében – a klaszter-menedzser által – benyújtandó pályázatokról való döntés;

j) a Klaszter fejlesztési forrásainak (projekt forrásainak) felhasználásról való döntés, és a végrehajtás leellenőrzése;

k) a klaszter menedzsment Klasztert érintő működéséről beszámoló és tájékoztatás;

l) a klaszter-menedzser irányítása és beszámoltatása;

m) a tagdíj fizetése alól történő átmeneti, vagy végleges mentesítés, illetve a tagdíj összegének egyedi mérséklése;

n) a regisztrációs díj fizetése alól történő átmeneti, vagy végleges mentesítés;

o) a regisztrációs díj valamint tagdíj meg nem fizetése miatt a tag tagsági jogviszonyának törlése;

p) a tag kizárása;

q) a Klaszter tagjai, és a klaszter-menedzser ellen kártérítési vagy egyéb igényekről érvényesítéséről való döntés;

r) a Klaszter megszűnéséről döntés;

s) stratégiai és marketing terv elfogadása.

**A Klaszter Elnökség összehívása**

A Klaszter Elnökséget a klaszter-menedzser szükség szerint, de bármely alapító, illetve csatlakozó tag kérésére, és évente legalább 1 alkalommal köteles valamely elnökségi tag székhelyére összehívni.

A klaszter-menedzser a Klaszter Elnökségét haladéktalanul köteles összehívni, ha a klaszter működésének eredményességét veszélyeztető, illetve akadályozó körülményről vagy ennek lehetőségéről tudomást szerez.

A Klaszter Elnökségi ülésére valamennyi elnökségi tagot meg kell hívni, és a klaszter alapítói illetve csatlakozó tagjait értesíteni kell.

A meghívónak tartalmaznia kell az ülés helyét és időpontját, a napirendi pontokat.

A klaszter-menedzser az elnökségi tagokat dokumentálható módon értesíti akként, hogy a meghívó kézhezvétele és az elnökségi ülésének időpontja között legalább 5 nap időköz legyen.

Az értesítési időköz különösen indokolt esetben leszállítható.

A megismételt Klaszter Elnökségi ülés helyét és időpontját az eredeti meghívóban kell rögzíteni, azt a rendes ülést követő 5 napon belüli időpontra kell összehívni.

**A Klaszter Elnökség határozatképessége**

A Klaszter Elnökség ülése akkor határozatképes, ha azon az Elnökségi tagokból minimum 3 fő jelen van.

**Határozathozatal a Klaszter Elnökség ülésén**

A Klaszter Elnökség határozatot csak akkor hozhat, ha a jelen szabályzat alapján szabályszerűen hívták össze.

A meghívóban nem szereplő kérdéseket a Klaszter Elnökség csak akkor tárgyalhatja, ha az ülésen valamennyi elnökségi tag ehhez egyhangúan hozzájárul. A meghívó kézhezvételét követően 2 napon belül az elnökségi tagok, az alapító valamint csatlakozó tagok is kérhetik egyes napirendi pontok felvételét, amelyről közvetlenül a tagoknak, valamint az Elnökség tagjainak írásbeli (elektronikus) értesítését kell küldeniük, mellékelve az előterjesztés szövegét, és az azt alátámasztó dokumentumokat.

A Klaszter Elnökségi ülésén az elnökségi tagok 1-1 szavazattal rendelkeznek.

Klaszter Elnökség döntési körébe valamennyi pontban az Elnökség tagjainak 50%+1 szavazatára van szükség.

**A Klaszter Elnökség ülésének lefolytatása**

A Klaszter Elnökség ülését az Elnök vezeti.

Az ülés megnyitását követően a Klaszter Elnökség elfogadja a napirendi pontokat.

Az egyes napirendi pontok megtárgyalásánál valamennyi elnökségi tagnak lehetőséget kell biztosítani arra, hogy kifejtse az álláspontját. Az elnökségi tagok a napirendhez csatolt határozati javaslathoz módosító javaslatot nyújthatnak be.

Az álláspontok kifejtését követően az Elnök szavazásra bocsátja a határozati javaslatot, illetve a módosító javaslatokat.

Az ülésről jegyzőkönyvet kell felvenni, amely tartalmazza az ülés helyét, idejét, a résztvevők személyét, az elhangzott nyilatkozatokat, a határozati javaslatot és a határozatokat és minden jelenlévő által lényegesnek tartott körülményt. A jegyzőkönyvet lezárása után valamennyi elnökségi tag aláírja.

Az ülésről készült jegyzőkönyvet a klaszter-menedzser 10 napon belül elektronikus vagy postai úton megküldi a klaszter teljes tagságának.

**2. Klaszter Közgyűlés**

A Klaszter Közgyűlésen a klaszter minden tagja jelen lehet, ott felszólalhat, véleményt nyilváníthat és szavazhat.

A Klaszter Közgyűlésen a Klaszter Elnökség beszámol a klaszter tevékenységéről.

Jogi személy tagok képviselete a mindenkori szervezeti képviseletükre vonatkozó hatályos szabályozás szerint az erre jogosult személy, illetve e személy által teljes bizonyító erejű magánokiratban meghatározott más személy útján történik. Magánszemély tagok jogosultak személyesen vagy meghatalmazottjuk útján eljárni.

A Klaszter Közgyűlést olyan módon kell összehívni, hogy a meghívó kézhezvételét követő 8 napon túli időpontra kerüljön kitűzésre. Sikeres kézhezvételnek minősül az olyan elektronikus levél (e-mail), melyre nem érkezett vissza a kézbesíthetetlenségről szóló elektronikus visszajelzés.

**A Klaszter Közgyűlés hatásköre**

A Közgyűlés közreműködik a Klaszter Elnökség alábbi döntéseinek előkészítésében, véleményezi:

a. az Alapító Okirat és az SZMSZ módosítását;

b. a Klaszter éves munkatervének, üzleti, marketing és beruházási tervének, valamint költségvetésének megállapítására vonatkozó előterjesztést;

c. a Klaszter éves beszámolójának elkészítéséhez szükséges részletezésű dokumentum- elfogadására, ideértve a Klaszterre jutó adózott eredmény felhasználására vonatkozó döntésre irányuló előterjesztést;

d. a Klaszter stratégiai és taktikai irányvonalának kidolgozására irányuló előterjesztést;

e. a klaszter-menedzser által az éves munkaterv és üzleti terv, valamint költségvetés végrehajtásáról előterjesztett beszámoló elfogadására irányuló elképzelést;

f. a klaszter-menedzser javadalmazását;

g. a csatlakozni kívánó új tagok felvételét;

h. felkérést tagsági jogviszony létesítésére;

i. az Etikai Bizottság létrehozását.

Közgyűlés határozata szükséges:

a. az Alapító Okirat és az SZMSZ módosításához;

b. a Klaszter megszűnéséről történő döntéshez.

A Közgyűlés döntési körébe tartozó kérdésekben a döntés meghozatalához egyszerű többség -, azaz a jelen lévő (de legalább a tagok fele) összes szavazatszámhoz viszonyítva számított szótöbbség (50%+1 szavazat) szükséges.

A Klaszter Közgyűlés a döntéshozatal előtt a Klaszter Elnökségtől, illetve a klaszter-menedzsertől tájékoztatást kérhet, amely megkeresésre a címzett a Közgyűlésen választ köteles adni.

**A Klaszter Közgyűlés összehívása**

A Klaszter Közgyűlést a klaszter-menedzser szükség szerint, de évente legalább 1 alkalommal hívja össze a klaszter valamely tagjának székhelyére. A Klaszter Elnökség-, vagy bármely klasztertag kérésére a klaszter-menedzser köteles összehívni a Közgyűlést.

A Klaszter Közgyűlésre valamennyi tagot meg kell hívni.

A meghívónak tartalmaznia kell a Közgyűlés helyét, időpontját és a napirendi pontokat.

A klaszter-menedzser a tagokat dokumentálható módon értesíti akként, hogy a meghívó kézhez vétele és a Közgyűlés időpontja között legalább 8 nap időköz legyen.

Az értesítési időköz különösen indokolt esetben leszállítható.

A megismételt Közgyűlés helyét és időpontját az eredeti meghívóban kell rögzíteni, azt a rendes ülést követő 5 napon belüli időpontra kell összehívni.

**A Klaszter Közgyűlés határozatképessége**

A Közgyűlés akkor határozatképes, ha azon a klaszter tagok több, mint 50% + 1 képviselője jelen van.

**Határozathozatal a Klaszter Közgyűlésen**

A Közgyűlés határozatot csak akkor hozhat, ha a jelen szabályzat alapján szabályszerűen hívták össze.

A meghívóban nem szereplő kérdéseket a Közgyűlés csak akkor tárgyalhatja, ha a Közgyűlésen valamennyi tag jelen van, és ehhez egyhangúan hozzájárulnak. A meghívó kézhezvételét követően 2 napon belül a tagok is kérhetik egyes napirendi pontok felvételét, amelyről közvetlenül a többi tagnak írásbeli értesítést kell küldeniük, mellékelve az előterjesztés szövegét és az azt alátámasztó dokumentumokat.

Amennyiben a Közgyűlés nem a jelen szabályzatban rögzített eljárási rend betartásával került összehívásra, a Közgyűlés akkor tartható meg, ha azon minden tag jelen van és a Közgyűlés megtartása ellen nem tiltakozik.

A Közgyűlésen a tagok 1-1 szavazattal rendelkeznek

A Klaszter Közgyűlés határozatait a jelen lévő összes szavazatszámhoz viszonyított (érvényes határozathozatalhoz legalább a tagok 50% + 1) egyszerű szótöbbséggel (a jelen lévő tagok 50% + 1 szavazat) hozza. Szavazategyenlőség esetén a Klaszter Elnökének szavazata dönt.

**A Klaszter Közgyűlés lefolytatása**

A Klaszter Közgyűlést a Klaszter Elnök vezeti, akadályoztatása esetén a **Vállalati kapcsolatokért felelős** Elnök-helyettes.

Az ülés megnyitását követően a Közgyűlés elfogadja a napirendi pontokat.

Az egyes napirendi pontok megtárgyaláskor valamennyi tagnak lehetőséget kell biztosítani arra, hogy kifejtse álláspontját. A tagok a napirendhez csatolt határozati javaslathoz módosító javaslatot nyújthatnak be.

Az álláspontok kifejtését követően a Klaszter Elnök, akadályoztatása esetén a V**állalati kapcsolatokért felelős** Elnök-helyettes, szavazásra bocsátja a határozati javaslatot illetve a módosító javaslatokat.

Az ülésről jegyzőkönyvet kell felvenni, amely tartalmazza az ülés helyét, idejét, a résztvevők személyét, az elhangzott nyilatkozatokat, a határozati javaslatokat és határozatokat, a szavazatok, ellenszavazatok és tartózkodások számát és minden, bármely tag által lényegesnek minősített körülményt. A jegyzőkönyvet lezárása után a klaszter-menedzser és a klaszter két, hitelesítésre felkért tagja aláírja.

Az ülésről készült jegyzőkönyvet a klaszter-menedzser 5 napon belül a klaszter tagjainak rendelkezésére bocsátja.

**3. Klaszter-menedzser**

A klaszter-menedzser személye megegyezik a mindenkori klaszter projektiroda vezetésével megbízott személlyel.

Alapító tagok megállapodnak abban, hogy a klaszter-menedzser e tevékenységét megbízási jogviszony keretében látja el.

A klaszter-menedzser a vezető feladatait az ilyen tisztséget betöltő személyektől elvárható fokozott gondossággal, a klaszter érdekeinek elsődlegessége alapján kötelesek ellátni.

**A Klaszter-menedzser feladatai**

A Klaszter ügyvitelét a klaszter-menedzser látja el. Ügyvitelnek minősül a klaszter irányításával összefüggésben szükséges mindazon döntések meghozatala, amelyek az Alapító Okirat és a Szervezeti és Működési Szabályzat illetve a Klaszter Elnökség eseti döntése alapján nem tartoznak a Klaszter legfőbb szervének vagy más klaszter szervnek a hatáskörébe.

A klaszter-menedzser feladata tovább a Klaszter Elnökség által meghatározott feladatok lebonyolítása, koordinációja, a klaszter operatív irányítása, közvetlen vezetői és menedzsment feladatainak ellátása, adminisztratív feladatok elvégzése.

A klasztert a klaszter-menedzser képviseli harmadik személyekkel szemben. A klaszter-menedzser a klaszter tagjairól nyilvántartást vezet.

Speciális feladatok:

a. irányítja a Klaszter és a Klaszter Elnökség munkáját és tevékenységét, valamint biztosítja a folyamatos és zavartalan működésüket;

b. a Klaszter operatív felelős vezetőjeként folyamatosan ellátja a napi igazgatási, munkaszervezési és irányítási feladatokat;

c. a munkájáról és a klaszter tevékenységéről a Klaszter Elnökség igénye szerint, de legalább évente 1 alkalommal, a Klaszter Elnökség rendes ülésein beszámol;

d. minden év novemberében előkészíti és döntésre beterjeszti a klaszter stratégiai, éves munka-és üzleti, valamint marketing és beruházási tervét, valamint költségvetését, továbbá mindezek előző évi végrehajtásáról szóló, indokolt beszámolóját;

e. minden év áprilisában, indokolt javaslatot tesz a Klaszterre jutó adózott eredmény felhasználására;

f. gondoskodik a Klaszter vagyonának rendeltetésszerű használatáról, növeléséről és megóvásáról;

g. rendelkezik a Klaszter pénzeszközeit kezelő elkülönített bankszámla és egyéb pénzeszközei felett;

h. a Klaszter nevében, illetve érdekében kötelezettségeket vállal;

i. kezdeményezi a Klaszter Elnökség szükséges döntéseinek meghozatalát, és javaslatot tesz az ülések napirendjére;

j. összehívja és előkészíti a Klaszter Elnökség üléseit;

k. gondoskodik a Klaszter Elnökség határozatainak nyilvántartásáról és végrehajtásáról, valamint mindezekről szükség szerint tájékoztatja az elnökségi tagokat, illetve a Klaszter Közgyűlést;

l. kezdeményezi a Közgyűlés szükséges döntéseinek meghozatalát, és javaslatot tesz az ülések napirendjére;

m. összehívja és előkészíti a Klaszter Közgyűlést;

n. gondoskodik a Klaszter Közgyűlés határozatainak nyilvántartásáról és végrehajtásáról, valamint mindezekről szükség szerint tájékoztatja a tagokat, illetve a Klaszter Elnökséget;

o. gondoskodik a tagnyilvántartás vezetéséről, a tagdíjak és regisztrációs díjak beszedéséről, valamint szükség szerint a tagfelvételi eljárás technikai lebonyolításáról;

p. folyamatosan gondoskodik a jelen SZMSZ, és a Klaszter egyéb belső szabályzataiban előírt feladatok megfelelő ellátásáról, a Klaszter szolgáltatásainak teljesítéséről és fejlesztéséről, valamint mindezek rendszeres ellenőrzéséről;

q. gondoskodik a régió gazdaság-fejlesztő szervezeteivel, valamint a hasonló hazai és külföldi szervezetekkel való szoros együttműködés kialakításáról, fejlesztéséről, illetve a megfelelő kapcsolattartásról;

r. gyakorolja a Klaszter tevékenységében résztvevő, a klaszter-menedzsmentet ellátó egység alkalmazottai felett a közvetlen vezetői jogokat;

s. ellátja azon további feladatokat, amelyek a jelen SZMSZ és a Klaszter egyéb belső szabályzatai számára előírnak

**Összeférhetetlenségi szabályok**

Nem lehet klaszter-menedzser az, akit bűncselekmény elkövetése miatt jogerősen szabadságvesztés büntetésre ítéltek, amíg a büntetett előélethez fűződő hátrányos jogi következmények alól nem mentesül. Akit jogerősen bírói ítélettel a vezető tisztség gyakorlásától eltiltottak, e tilalom hatálya alatt nem lehet klaszter-menedzser.

Gazdasági társaságnak megszüntetési eljárás során való törlését követő két évig nem lehet klaszter - menedzser az a személy, aki a törlést megelőző naptári évben a gazdasági társaságnál vezető tisztségviselő volt.

**II. KLASZTER-MENEDZSMENT**

A klaszter projektirodát működtető cég vállalja, hogy saját szervezetén belül – saját szervezetétől elkülönülten – ellátja a klaszter menedzsment feladatait, oly módon, hogy a klaszter tevékenység ellátásához szükséges és elégséges mértékű szervezeti és gazdálkodási önállósággal bíró alrendszert (klaszter projektirodát) hoz létre.

A klaszter projektirodát működtető szervezet, mint önálló jogi személy, a saját szervezetét és működését átalakítja annak érdekében, hogy biztosítsa a saját szervezetétől elkülönülő klaszter menedzsment alegységét.

A klaszter projektirodát működtető szervezet vállalja, hogy a számviteli nyilvántartásait, illetve könyveit mindenkor úgy vezeti, hogy azon belül a klaszter-menedzsment tevékenység ellátására elkülönített szervezetében a klaszter projektiroda, mint önálló jogi személytől elkülönítetten tartja nyilván a Klaszter vagyonát, pénzeszközeit, eszközeit és forrásait (együttesen: a klaszter–tagok közös tulajdonát) annak érdekében, hogy a nyilvántartásokból mindenkor pontosan megállapítható legyen a Klaszter bevétele és kiadása, tartozása és követelése, vagyonának gyarapodása és vagyoncsökkenése, valamint az adózás előtti eredménye.

A klaszter projektiroda, mint klaszter-menedzsment a klaszter alrendszer pénzeszközeit elkülönített pénzforgalmi alszámlán kezeli.

Tagok megállapodnak abban, hogy a klaszter tevékenységével összefüggésben létrejövő együttműködések részletes feltételeit minden esetben külön okiratban - konzorciumi szerződés stb. - rögzítik, mely szerződést az Alapító Okirat nem helyettesít.

Tagok megállapodnak abban, hogy harmadik személyekkel szemben – ideértve esetleges önálló jogi személyiséggel rendelkező gazdasági társaság szükségességét igénylő esetekben – a klaszter projektirodát működtető szervezet, mint önálló jogi személy jár el a klaszter képviseletében.

Alapítók (tagok) megállapodnak abban, hogy amennyiben a klaszter projektirodát működtető szervezet, mint jogi személy a tagok érdekében és a Klaszter nevében kötelezettségvállalásra irányuló jogi nyilatkozatot tesz, úgy a szerződéskötést megelőzően a tagoktól kérheti biztosíték nyújtását vagy a szerződéses jogügyletben fő-, vagy mellékkötelezettként történő részvételét. A klaszter projektirodát működtető szervezet, mint jogi személy választása szerint kívánt biztosíték vagy személyes közreműködés megtagadása esetén a klaszter projektiroda a szerződéskötést megtagadhatja, melyből eredő hátrányokért felelősséggel nem tartozik.

**III. CSATLAKOZÁS A KLASZTERHEZ**

A Klaszter tagja az a közvetlenül vagy közvetve az agárinformatikához kapcsolódó természetes vagy magyarországi székhellyel / fiókteleppel rendelkező jogi személy, gazdálkodó szervezet lehet, amely az Alapító Okiratban és a Szervezeti és Működési Szabályzatban és Etikai Kódexben foglalt rendelkezésekkel egyetért, azokat magára nézve kötelezőnek elfogadja, belépését a Klaszter Közgyűlés támogatja és belépési nyilatkozatát a Klaszter Elnökség elfogadja.

Alapítók rögzítik, hogy a Klaszter taglétszámát nem korlátozzák.

A tagsági jogviszony keletkezése:

a. alapító tag esetében az Alapító Okirat aláírásával;

b. csatlakozó tag esetében tagfelvétellel;

c. felkérés elfogadásával lehetséges.

**Alapító tagok**

Az alapító tagok tagsági jogviszonya az Alapító Okirat aláírásával keletkezik, oly módon, hogy az alapító tagok egyúttal arról is nyilatkoznak, hogy a jelen Szervezeti és Működési Szabályzat rendelkezéseit magukra nézve mindenben kötelezőnek fogadják el.

**Csatlakozó tagok**

A Klaszterhez önkéntesen csatlakozni kívánó tagok felvételről a Klaszter Közgyűlés, valamint az Elnökség dönt.

**A tagfelvételi eljárás szabályai**

A csatlakozni kívánó tag ez irányú szándékát a klaszter-menedzserhez intézett, jelen Szervezeti és Működési Szabályzat mellékletét képező írásbeli szándéknyilatkozat megtételével jelentheti be.

A klaszter-menedzser a csatlakozni kívánó tag szándéknyilatkozatát 5 munkanapon belül megküldi a Klaszter Közgyűlés tagjainak azzal, hogy arról ülés tartása nélkül szavazzanak. Bármely klaszter tag kérésére a klaszter-menedzser köteles a Klaszter Közgyűlést összehívni.

A csatlakozó tag tagsági jogviszonya a Klaszter Közgyűlés elfogadó határozatával jön létre. A Klaszter Közgyűlés a felvételről szóló határozatában a regisztrációs díj befizetésének határidejéről is rendelkezik.

A tagfelvételre irányuló szándék elfogadásáról, illetve elutasításáról a klaszter-menedzser tájékoztatja a csatlakozni kívánó személyt vagy szervezetet. A tag felvételét elutasító határozat ellen jogorvoslatnak helye nincsen.

A Klaszter tevékenységéhez kapcsolódó területeken kimagasló tudományos, elméleti és / vagy gyakorlati teljesítményt nyújtó magánszemélyek esetén a Klaszter Közgyűlés jogosult e személyeket tagsági jogviszony létesítésére felkérni. Ez esetben a tagsági jogviszony a felkérés elfogadásával jön létre.

**Nyilvántartás**

A klaszter-menedzser a klaszter tagjairól nyilvántartást vezet, amely tartalmazza a tag adatait, valamint a tagsági viszony keletkezésének és megszűnésének időpontját, illetve az erről rendelkező határozat számát, továbbá a tagdíjakra illetve regisztrációs díjakra vonatkozó adatokat.

A tagi nyilvántartásban a tag következő adatait kell kezelni: név, székhely (cím), cégforma, cégjegyzékszám / adószám, főtevékenység, képviselő neve és beosztása, telefonszám, e-mail cím. A tag önkéntes döntése alapján, írásban más adatainak kezelésére is felhatalmazhatja a klaszter-menedzsert.

A klaszter tagja köteles a tagfelvétel során bejelentett adataiban történő változást a klaszter-menedzser részére a változást követő 5 munkanapon belül bejelenteni. A bejelentés elmulasztásából eredő hátrányokat a tag viseli.

**IV. TAGOK JOGAI ÉS KÖTELEZETTSÉGEI**

**A tagok jogai**

a. a tag tagdíj, illetve regisztrációs díj ellenében jogosult részt venni a Klaszter Közgyűlésen, ott felszólalhat, véleményt nyilváníthat és szavazhat, továbbá tájékoztatást kaphat az aktuális pályázati lehetőségekről, a klaszter tagok projektjavaslatairól;

b. a tag jogosult tagot delegálni a Klaszter Elnökségbe, illetve jelöltetheti magát ilyen pozícióra;

c. a tag jogosult közreműködni a Klaszter működésében és szervezésében, valamint részt venni a tagok számára nyitott rendezvényeken;

d. a Klaszter működésével és tevékenységével kapcsolatos ügyekről a tag jogosult tájékozódni és megfelelő információkhoz jutni;

e. a tag a tagdíj felett külön díjazás ellenében jogosult igénybe venni a klaszter további egyénre szabott szolgáltatásait.

**A tagok kötelezettségei**

a. a tagok kötelesek a Klaszter munkájában aktívan részt venni, és sikeres működésének biztosításában közreműködni;

b. a tagok kötelesek a tagdíjat, és regisztrációs díjat megfizetni;

c. a tagok mellékszolgáltatások teljesítésére kötelesek;

d. a tagok a belépési nyilatkozatuk és a belépési adatlapjuk aláírásával, valamint a jelen Szervezeti és Működési Szabályzat elfogadásával - az információs önrendelkezési jogról és az információszabadságról szóló 2011. évi CXII. törvény törvény 3. § rendelkezései alapján - egyben írásban kifejezetten, és félreérthetetlen módon hozzájárulnak ahhoz is, hogy az általuk megadott személyes (és a klaszter tagságukra vonatkozó különleges) adataikat a klaszter a sikeres működésének céljából és mértékéig, e törvény szabályai szerint kezelje;

e. a tagok a belépési adatlapon közölt, illetve a klaszter adatbázisaiban róluk nyilvántartott adatok változásait kötelesek 5 munkanapon belül a klaszter-menedzser részére írásban bejelenteni.

**A tagok mellékszolgáltatásai**

A tagok a Klaszter részére mellékszolgáltatás címén kötelesek:

a. bemutatni a Klasztert a tag által működtetett saját webportálon;

b. önálló PR tevékenységet folytatni a Klaszter népszerűsítése érdekében;

c. szakembert biztosítani a tagot érintő feladatok ellátásához, e tevékenység során közvetlen részvételtbiztosítani, különösen pályázatokkal kapcsolatosan.

A fentiekben meghatározott mellékszolgáltatásokat a tagok rendszeresen, a klaszter folyamatos működésének biztosítása érdekében kötelesek végezni.

A mellékszolgáltatásért a tagot külön díjazás nem illeti meg.

Amennyiben a tag mellékszolgáltatási kötelezettségének nem, vagy nem megfelelően tesz eleget a szerződésszerű teljesítésre a klaszter-menedzser felhívja a figyelmét. A felhívás ellenére történő rendszeres mulasztás kizárásra okot adó körülmény.

A tagsági jogviszony megszűnése a mellékszolgáltatási kötelezettséget is megszűnteti.

**V. A KLASZTER PÉNZÜGYI ALAPJAI**

**A klaszter pénzügyi alapjai:**

a. a tagok által fizetendő tagdíj;

b. a csatlakozó tagok által fizetendő regisztrációs díj;

c. támogatások;

d. adományok;

e. pályázati források;

f. a közösen kidolgozott termékek, szolgáltatások hasznosításából származó bevételek.

Magánszemély tagok nem teljesítenek a klaszter javára regisztrációs díj és tagdíj címén pénzszolgáltatást.

A klaszter projektirodát működtető szervezet, mint önálló jogi személy által kijelölt képviselője fentiektől eltérő jogcímű és tárgyú bevételei nem képezik a klaszter pénzügyi alapjait.

**A regisztrációs díj**

A csatlakozó tagok a tagfelvételükről szóló határozat írásbeli közlésétől számított 8 (nyolc) napon belül egyszeri regisztrációs díjat kötelesek fizetni. A regisztrációs díj a tagfelvétellel kapcsolatos egyszeri adminisztrációs feladatok ellátásának költségeit fedezi.

A regisztrációs díj összege a Klaszter Elnökség ellenkező döntéséig nulla Forint. A regisztrációs díj nem, vagy késedelmes teljesítése esetén a Klaszter Közgyűlés, illetve a Klaszter Elnökség törli a csatlakozó tag tagsági jogviszonyát.

**A tagdíj**

A klaszter tagjai, így a befogadó, a klaszter projektirodát működtető szervezet is éves tagdíjat fizetnek.

A Klaszter Elnökség egyedi, méltánylást érdemlő esetben a tagot ideiglenesen vagy véglegesen mentesítheti a tagdíjfizetési kötelezettség alól, illetve mérsékelheti a fizetendő tagdíj összegét.

**Az éves tagdíj mértéke**

Az éves tagdíj mértékét a Klaszter Elnökség határozza meg. A döntés határideje a tárgyévet megelőző év december 15. napja. Eme döntés hiányában az éves tagdíj mértéke változatlan marad a tárgyévet követően.

Amely tagok adózás előtti eredménye nem éri el az 500 M (ötszázmillió) Ft-ot, úgy 100.000 (százezer) Ft + áfa/év a tagdíj.

Amely tagok adózás előtti eredménye 500 M – 1 Mrd Ft (ötszázmillió-egymilliárd) Ft között van, úgy 150.000 Ft. (százötvenezer) + áfa/év a tagdíj.

Amely tagok adózás előtti eredménye meghaladja az 1 Mrd (egymilliárd) Ft-ot, úgy 200.000 (kettőszázezer) Ft+ áfa/év a tagdíj.

**A tagdíj megfizetésének módja**

A tagdíj egy összegben előre esedékes, és megfizetésére – számla ellenében – a tagok minden év január 31. napjáig, illetve a díjbekérést követően kötelesek.

Késedelem esetén a klaszter-menedzser a megfelelő határidő kitűzésével, írásban felszólítja a tagot a tagdíj megfizetésére azzal a figyelmeztetéssel, hogy a póthatáridő elmulasztása esetén, minden további külön értesítés nélkül a Klaszter Elnökség a tagot kizárhatja.

A tagdíjak befizetéséről a klaszter-menedzser nyilvántartást vezet, továbbá a tagok részére igazolást ad.

Év közben történő belépés esetén amennyiben a tagsági jogviszony létesítése az I. félévben történik, így az egész éves tagdíjat, amennyiben a II. félévben, úgy fél éves tagdíjat kell fizetni.

**A gazdálkodás szabályai**

A Klaszter vagyonát a Klaszter működési feltételeinek biztosítására és célkitűzéseinek, valamint feladatainak teljesítésére fordítja.

A Klaszter éves munka-, üzleti-, marketing- és beruházási tervét, valamint költségvetését a Klaszter Elnökség határozatával állapítja meg. A Klaszter éves zárszámadásának – a befogadó klaszter projektirodát működtető szervezet számviteli törvény szerinti beszámolójának elkészítéséhez szükséges részletezésű dokumentum – elfogadása, valamint a Klaszter éves munka-, üzleti tervének, valamint költségvetésének végrehajtásáról előterjesztett beszámoló elfogadása a Klaszter Elnökség hatásköre.

**VI. A TAGSÁGI VISZONY MEGSZŰNÉSE ÉS MEGSZÜNTETÉSE**

**A tagsági jogviszony megszűnése**

Megszűnik a tagsági jogviszony:

a. a magánszemély tag halálával;

b. a jogi személy tag jogutód nélküli megszűnésével;

c. a klaszter megszűnésével vagy megszüntetésével;

d. a fentiekben felsorolt, tagra vonatkozó kötelezettségek felszólítás ellenére történő elmulasztása esetén.

**A tagsági jogviszony megszüntetése**

Megszüntethető tagsági jogviszony:

a. rendes felmondással (kiválás);

b. törléssel;

c. tag kizárásával.

**Rendes felmondás**

A tag jogosult tagsági jogviszonyát a Klaszter Elnökséghez címzett egyoldalú nyilatkozattal, indoklás nélkül felmondani.

A tag tagsági jogviszonya a klaszter részéről rendes felmondással nem szűntethető meg.

**Törlés**

Amennyiben a tag a Klaszter felé fennálló díjfizetési kötelezettségének felhívás ellenére és póthatáridő tűzésének eredménytelen elteltét követően nem tesz eleget, úgy a Klaszter Elnökség határozattal törli a tagok sorából.

**Tag kizárása**

A Klaszter Elnökség határozatával jogosult a klaszterből kizárni azt a tagot, aki a Klaszter Alapító Okiratában vagy Szervezeti és Működési Szabályzatában foglalt szabályokat súlyosan megszegi, vagy olyan magatartást tanúsít, amely a vele való további együttműködést, vagy a Klaszter céljainak elérését nagymértékben veszélyeztetni, mégpedig a kizárásra okot adó körülményről való tudomásszerzéstől számított 15 napon belül, de legkésőbb a kizárásra okot adó körülmény bekövetkezésétől számított 6 hónapon belül.

Bármely tag a rendkívüli felmondásra szolgáló okot, annak bekövetkezéséről való tudomásszerzést követő 15 napon belül, de legkésőbb az ok bekövetkezésétől számított 6 hónapon belül írásban, tértivevényes küldemény útján bejelenti a klaszter-menedzsernek és közvetlenül megküldi a Klaszter Elnökség tagjainak.

A Klaszter Elnökség a bejelentés átvételét követő 15 napon belül az érintett tag bevonásával egyeztetést köteles lefolytatni. A kizárással érintett tagnak az ülésről önhibájából történő távolmaradása a kizárási jog gyakorlását és hatályba lépését nem érinti. Az egyeztetés lefolytatását,

illetve az egyeztetés lefolytatására nyitva álló határidő eredménytelen elteltét követő 15 napon belül gyakorolhatja a Klaszter Elnökség a kizárás jogát.

Az egyeztetés bármely okból való elmaradása a kizárási jog gyakorlását, és hatályba lépését nem érinti.

A kizárásról szóló határozatot a klaszter-menedzser tértivevényes küldemény útján megküldi az érintett tagnak.

A kizárás az arról szóló értesítésnek az érintett által történő kézhezvételének napjától hatályos. A postai úton megküldött, a tag kizárását tartalmazó határozatot a kézbesítés megkísérlésének napján kézbesítettnek kell tekinteni, ha a címzett az átvételt megtagadta. Ha a kézbesítés a címzettnek felróható okból, vagy azért nem volt eredményes, mert a címzett az iratot nem vett át – a feladóhoz „nem kereste” jelzéssel érkezett vissza - a második alkalommal történő eredménytelen megküldést követő 5-dik munkanapon a kizárást tartalmazó határozatot kézbesítettnek kell tekinteni.

A klaszter tag a kizárása esetén köteles a kötelezettségszegő magatartásával a Klaszternek (befogadónak) okozott kárt megtéríteni.

Tagsági jogviszony bármely okból történő megszűnése, vagy megszűntetése esetén a tag nem követelheti vissza a Klaszter, illetve a befogadó részére teljesített szolgáltatásainak (pénzbeli, természetbeni) visszatérítését, illetve a Klaszterrel szemben semmilyen egyéb anyagi igényt nem támaszthat.

**VII. A KLASZTER MEGSZŰNÉSE ÉS MEGSZÜNTETÉSE**

**A Klaszter megszűnése**

Megszűnik a klaszter:

a. ha a tagok száma egy tagra csökken.

A klaszter megszüntetése

1. a Klaszter Elnökség egyhangú határozatával elhatározza a Klaszter megszüntetését.

**VIII. VEGYES RENDELKEZÉSEK**

Azon kérdésekben, melyekben az alapítók az Alapító Okiratban az alapítás időpontjában vagy annak bármely módosításában rendelkeztek, de arról jelen SZMSZ eltérően rendelkezik, minden esetben az aktuálisan érvényes SZMSZ szerinti rendelkezés tekintendő irányadónak.

Kelt: Budapest, 2017. május 23.